《问养生於曾端伯》
宋代·郭印

平生慕道心，荏苒岁月永。
尠福未逢人，桑榆惊短景。
使君蓬莱仙，天遣下尘境。
讼简刑狱清，吏退文书省。
诗锋秃千毫，量陂吞万顷。
纵言及养生，大抵宗虚静。
逍遥思虑空，恬淡声色屏。
火透尾闾关，泉落崑崙顶。
龙虎閒名字，安用分炉鼎。
衰迟偶遭逢，踊跃真自幸。
愿许燕閒馀，抠衣窃有请。
半语为发药，醉梦一呼醒。
庶几垂尽年，获与天地并。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。